Ek het nou die dag die bekende fliek The Matrix vir die eerste keer gesien. Die 1999 wetenskapsfiksie rolprent was sy tyd ver voor en het verskeie toekennings ontvang.
Tomas Anderson, later bekend as Neo, is intens bewus daarvan dat daar iets skort met die wêreld. Hy ontmoet vir Morpheus wat hom op ŉ geheim inlaat. Wat mense as die werklikheid beleef is alles skyn. Mense is heerlik op weg na nêrens. Hulle is slawe van ŉ stelsel wat hulle misbruik vir sy eie voordeel.
Hy bied vir Neo twee pilletjies (tablette) aan, ŉ bloue en ŉ rooie. Die bloue hou jou in jou droomwêreld. Jy mis niks en vra niks. Die rooie laat jou in die werklikheid, die ware werklikheid wakker word. Daar is nie omdraai nie behalwe as jy verraad pleeg.
Toegepas op ons en ons verstaan van die Evangelie is daar baie raakvlakke. Ons kan gesus bly in die skynwerklikheid, virtuele werklikheid van ŉ roetine bestaan, salig onbewus dat ons die energie verskaf vir die stelsels wat hierdie pseudo-werklikheid aan die gang hou. Ons is siende blind en horende doof. Dis die koninkryk van die duisternis, die bose, die heersende kultuur. Die meeste mense bevind hulle op hierdie trajek. Hulle is ook doodtevrede.
Hier en daar vra iemand, is daar nie meer nie? Hulle drink die rooi pil, die Gos-pil as jy wil, wat jou opwek vir God se wêreld. Dis ŉ gebroke stukkende, hunkerende en smagtende wêreld. Dis die wêreld wat nie weet daar is meer nie. Hulle kry swaar maar aanvaar dit gelate.
Hulle word dikwels belaster en vervolg deur die stelsel van die skynwerklikheid. Hulle het egter ŉ mentor, Jesus van Nasaret. Hy het die rooi pil gesluk. Hy het geweier om toe te kyk en niks te doen nie.
Hy het ons wrede wêreld betree en genesing gebring. Hy ruk mense daagliks uit hul skynbestaan uit. Hy bring bevryding en roep hulle dan om ander te help om vry te kom.
Ek stem.Jesus Christus het baie goeie metafore gebruik ter verduideliking van Sy gelykenisse en Sy wonderwerke spreek baie duidelik tot elkeen wat dit bestudeer.Die Evangelie is die hart van die boodskap van die Bybel en is nie eens vergelykbaar met enige beelde van die Matrix nie.Ek dink dit is ‘n swak voorbeeld.